
Apstrakt

Из структурних разлога, туризам је информационо-интензиван сектор. Туристичким услугама значајно доминирају информације, међутим, суштински производ је скоро увек физичка услуга. Јединственост туристичког производа се огледа у чињеници да се он обично добија као мешавина производа и услуга пружених од различитих страна и више различитих компанија. Сложеност туристичког тржишта и специфичност туристичког производа који у себи садржи информациону компоненту утичу на организовање специфичних канала дистрибуције ових производа и формирање информационих и вредносних ланаца у којима сваки учесник додаје вредност значајну за крајњег потрошача тих производа. Ове карактеристике туристичког тржишта и производа стављају информационо-комуникационе технологије (ИКТ) у први план, зато је информационо-технолошка подршка туристичком сектору веома значајна, тако да туристичке агенције, велике авиокомпаније, организатори путовања и велики хотелски ланци интензивно користе ИКТ у свом пословању. Овај рад, пре свега, истражује улогу и утицај ИКТ на значајне промене које су се десиле у сектору туризма и туристичком пословању компанија.

THE ROLE OF INFORMATION AND COMMUNICATION TECHNOLOGIES IN TRANSFORMATION OF TOURISM BUSINESS AND MARKETS

Abstract

For structural reasons, tourism is information-intensive sector. Tourism services are significantly dominated by information, but, essentially the product is almost always a physical service. The uniqueness of a tourism product is reflected in the fact that it is usually obtained as a mixture of products and services provided by different parties and different companies. The complexity of the tourism market and the specifics of the tourism product that contains information component affect the organization of specific distribution channels for these products and the formation of information and value chains in which each participant adds significant value for the end user of these products. These characteristics of the tourism market and products put information and communication technology (ICT) in the foreground. Given that information and technological support to the tourism sector is very important, travel agencies, major airline companies, tour operators, and large hotel chains intensively use ICT in their business. This article primarily examines the role and impact of ICT on the significant changes that have taken place in the tourism sector and tourism business of companies.

1. УВОД

	Сектор туризма је један од најважнијих сектора, како за развијене земље, тако и за земље у развоју. Овај сектор има многе особине које карактеришу информационо друштво, као што је глобализација, мобилност и богатство информација. Људи свих нација, социјалних слојева и професија су потенцијални туристи. Сектор туризма је разнолик, јер величина фирми које чине овај сектор иде од микро, средњих, до глобалних компанија. (Buhalis & Jun, 2011, p. 26)
	Туристички производ је заснован на социјалној интеракцији између продавца (снабдевача) и купца (потрошача), где је квалитет производа углавном дефинисан том интеракцијом. У моменту доношења одлуке о туристичком путовању, расположив је само абстрактни модел производа, односно његов опис. Зато је моменат доношења одлуке о куповини туристичког производа и моменат његове потрошње, временски и просторно одвојен. Временска и просторна разлика подразумева да туристи морају да путују до места потрошње, па стога, нормало, не могу унапред да тестирају туристички производ који је уграђен у богат, локално обојен контеxт. Ова временска и просторна дистанца може једино бити превладана информацијама о производу које су унапред доступне и које потрошач може сакупити. Наведена карактеристика туристичког производа значи да је обиље информација потребно потрошачу и снабдевачу тог производа. То проузрокује високе трошкове претраживања информација и информационо несавршенство тржишта (informational market imperfections). Као последица тога, установљавају се специфични канали дистрибуције производа и други информациони и вредносни (value-adding) ланци. (Buhalis, 2000, p. 232)  
	Изазов за туристички сектор је како обезбедити интеграцију информационе и физичке услуге, са флеxибилним конфигурацијама физичких и информационих делова. ИКТ се, с једне стране, користе за доношење одлука у туристичким фирмама ради помоћи у вођењу пословне политике, а са друге стране су усмерене ка пружању информација потенцијалним туристима. Такође, туристичке агенције користе савремене информационе технологије за резервације путних карата и места у хотелу. Интернет и веб технологије подржавају масовну „кастумизацију“ туристичких производа, тако што комплексни и флексибилни пакети туристичких понуда могу бити конфигурисани, а софтверски алати за управљање знањем омогућавају индивидуализовани и персонализовани маркетинг приступ потенцијалним купцима. 
	Сектор туризма је увек предњачио у примени савремених ИКТ апликација. Компјутеризовани резервациони системи и глобални системи дистрибуције (CRS/GDS) су били међу првим интернационалним интерорганизационим системима. Такође, туристичке фирме су лидери у примени data mining апликација за управљање знањем и подршку одлучивању. Маркетинг информациони системи у туризму укључују мултимедија апликације и апликације виртуелне реалности, а интернет је значајно променио производњу, дистрибуцију и потрошњу туристичких производа. Ове чињенице показују да су ИКТ вероватно најјачи фактор промена у туристичком сектору (Buhalis, 2003). Овај рад покушава да осветли најважније аспекте тих промена у туризму: промене у односима са потрошачима туристичких услуга и промене у структури туристичких тржишта која све више постају електронска. У том контексту, други део овог рада анализира структуру туристичког тржишта и улоге појединих актера на том тржишту, док трећи и четврти део разматрају улогу информационих технологија, а посебно интернета у развоју електронског туризма (е-туризам). У петом делу рада се објашњава како ИКТ и е-туризам снажно утичу на трансформацију структуре туристичког тржишта. На крају, у закључку резимирамо улогу ИКТ и е-туризма у трансформацији туристичког тржишта и пословања. 

2. СТРУКТУРА ТУРИСТИЧКОГ ТРЖИШТА

	Кад су у питању туристичке фирме, излаз из њихових пословних процеса се преноси на тржиште, у виду информација о производу које теку ка потенцијалном купцу, потрошачу туристичких услуга. Пословне операције и процес доношења одлука у туристичким фирмама се, такође, заснивају на тржишним информацијама. Ове информације су углавном представљене статистичким агрегатима у форми резимеа, трендова или прогноза о тржишном понашању потрошача и перформансама конкурената. Информациони токови кроз туристички вредносни ланац креирају туристичку информациону мрежу, која заједно повезује све тржишне учеснике и одражава економске везе између њих. На слици 1 су приказани информациони токови између различитих учесника на туристичком тржишту. Ова слика представља вредносни ланац у погледу информација, јер сваки играч у том ланцу додаје специфичне информације (односно вредност), које олакшавају потрошачима доношење одлука. Слика 1, такође, представља структуру тржишта туристичких услуга. На њој се разликују ентитети (играчи или учесници на тржишту) на страни понуде, од ентитета на страни тражње, као и посредници на једној и другој страни. (Werthner & Klein, 1999)
	На страни понуде, разликујемо примарне снабдеваче туристичких услуга (на пр., хотели, ресторани, и сл.) који су у већини случајева мала и средња предузећа. У примарне снабдеваче спадају и друга предузећа, као што су организатори културних и спортских догађаја, који одражавају интегративну улогу туризма. Ова група фирми делује у локалном контексту дестинације, било регионално или национално дефинисане. Међутим, и фирме које делују локално су на истом нивоу, као и међународни велики играчи (на пр., авионске и железничке компаније).

Слика 1. Структура туристичког тржишта




	Туроператери (touroperators) се могу посматрати као агрегатори производа, односно они производе нови производ, комбиновањем основних производа или компонената. Путничке агенције треба посматрати као информационе брокере (посреднике) који обезбеђују купцу важне информације и могућност booking-а. Компјутеризовани резервациони системи и глобални дистрибуциони системи (CRS/GDS - Computerized Reservation Systems/Global Distribution Systems) покривају понуду авиопревозничких услуга и осталих релевантних туристичких производа (на пр., туристички празнични пакети и превоз другим транспортним средствима). Ови системи обезбеђују главне везе до система туроператера и туристичких агенција. (Миловановић, 2010)
	Посредници на десној страни слике 1 се могу посматрати као професионални и комерцијални линк између снабдевача и потрошача. Посредници на левој страни слике 1 су важни за управљање дестинацијом, планирање, администрацију, маркетинг и брендирање дестинације. У већини случајева, ови ентитети морају да раде у име свих снабдевача унутар дестинације, али нису укључени у booking процес. Организације за маркетинг и менаџмент на нивоу дестинације веома често оснива држава (влада) на чијој територији се налази дестинација. Оне могу бити локалне, регионалне и националне туристичке организације. 
	Унапређени ток и генерисање информација смањује ризик на обе стране туристичког ланца снабдевања и тржишта, односно за потрошаче и за снабдеваче. Осим тога, процес агрегације и консолидације производа је информационо интензиван. Производ мора да има добро дефинисане интерфејсе, тако да се заједно слажу у погледу потрошачких потреба, цена и канала дистрибуције. Овај процес паковања или агрегирања је доста компликован, јер је туристички производ варијабилан и разноврстан, као што смо објаснили. 
	Ситуација на тржишту туристичких производа се додатно компликује, зато што се понашање потрошача мења, уосталом, као и у другим индустријама. Као последица, ово тржиште постаје сегментираније, где сваки потенцијални потрошач може да припада различитим сегментима, у исто време. Као део генералног тренда, данашњи туристи: траже бољу услугу; желе специфичније понуде у погледу садржаја, и у погледу целокупних аранжмана; постају мобилнији и критичнији, али мање лојални; осетљивији су на цену, упоређујући све више и више понуда; упражњавају већи број, али кратких одмора и одлучују се касније, што доводи до скраћења времена између резервације услуга и потрошње (коришћења) тих услуга. (Buhalis & Law, 2008)
	Специфичне карактеристике туристичких производа, изузетно конкурентно тржиште и промена понашања потрошача су највећи изазови са којима се сусрећу туристичке фирме. Међутим, ИКТ играју важну улогу у превладавању тих изазова. ИКТ олакшавају скоро неограничено ширење туристичких информација (светске мреже, мултимедија итд.), тако да учесници на тржишту, а посебно потрошачи, имају бољи приступ информацијама о производу. ИКТ доприносе глобалној видљивости дестинација и глобалном спајању тржишних сегмената. Повећање конкуренције у дистрибуцији туристичких производа убрзава пословне процесе и подстиче динамику иновација, што даље захтева унапређено коришћење ИКТ на управљачком нивоу. (Scavarda, Lustosa & Teixeira, 2001)

3. УЛОГА ИКТ У РАЗВОЈУ САВРЕМЕНОГ ТУРИЗМА

	ИКТ су играле значајну улогу у претходним фазама развоја модерног туризма. Први велики утицај информационо-комуникационих технологија на туристички сектор, било је увођење компјутеризованог резервационог система (CRS - Computerised Reservation System) у 70-им годинама 20. века. У 80-им годинама прошлог века, настао је глобални дистрибуциони систем (GDS - Global Distribution System), као логична надградња резервационог система, који је обједињавао широк обим услуга и производа и омогућавао глобалну дистрибуциону информациону структуру за цео туристички сектор. 
	Такође, у савременим условима пословања, улога ИКТ у управљању туристичким бизнисом је све већа, тако да се постављају све већи захтеви у развоју софистицираних информациних система у туризму. Ови високи захтеви су последица следећих фактора: глобална тржишта и важност дестинација; велики обим трансакција и „кастумизирани“ производи (прилагођени специфичним захтевима купаца); структуирани, стандардизовани подаци, као и мултимедијалне репрезентације; важност интерних и интерорганизационих система; различити типови клијената (потрошачи, мале и средње фирме, велике компаније); фрагментирана и концентрисана тржишта.
	Као одговор на све веће захтеве туристичког сектора, изграђена је моћна информационо-технолошка (ИТ) инфраструктура која се базира на de facto интернет стандардима за мрежне протоколе (TCP/IP, HTTP), интерфејс алатима (browser технологија) и услугама електронске трговине и посредништва. Ова ИТ инфраструктура има слојевити карактер: један слој чини заједничка инфраструктура и базичне услуге, док други слој чине специфичне услуге и апликације (Wasko, Teigland, Leidner & Sirkka, 2011). Базична инфраструктура садржи: физички слој заснован на интернет протоколима и заједничким, општим услугама, као што је корисничка ауторизација, шифрирање информација (криптографија) и процедуре обрачуна. Специфичне услуге и апликације покривају широк спектар помоћних функција за купце: опште процедуре е-трговине (на пр., електронско плаћање и clearing); специфичне процедуре (на пр., тражење производа и преговарање); услуге медијације и олакшавања неких корисничких акција (обезбеђивање транспарентног приступа информационим изворима и апликацијама, као што су резервациони или агрегациони сервери и персонализовани алати за планирање путовања). Са аспекта корисника туристичких информација и услуга, савремене Web 2 апликације, мобилне апликације, апликације виртуелне реалности и друштвене мреже имају посебан значај у планирању и реализацији туристичких путовања. (Milano, Baggio & Piattelli, 2011)
	У поређењу са другим производима и услугама који се дистрибуирају преко интернета, путничке и туристичке услуге су рангиране веома високо. Разлози за високу позицију прихода од туризма и путовања који се остварују преко интернета су: пун обим општих прихода; важност богатства и актуелности информација за купце; снабдевачи туристичких услуга имају глобални аудиторијум и скоро сваки корисник интернета је потенцијални купац; интензивна конкуренција на вебу између старих и нових играча. Ова конкуренција је довела до појаве бројних туристичких веб сајтова који нуде богатство мултимедиа информација и ефикасну трансакциону подршку. 
	Истраживања (Petropoulos, Patelis, Metaxiotis, Nikolopoulos & Assimakopoulos, 2003; Shanks, Jagielska & Malini, 2009; Zhenhui, Chan, Tan & Chua Wei Siong 2010) показују да је коришћење информационо-комуникационих технологија у туризму највише заступљено у делу електронског пословања који долази у директан контакт са крајњим корисницима. Ово практично значи да информационе технологије налазе највише примена у електронском маркетингу и онлајн продаји. Директан контакт са крајњим корисницима туристичких услуга преко интернета и других канала омогућава да се на ефикаснији начин прикупе информације о купцима, у циљу формирања комплетног профила сваког купца. На тој основи се могу развити апликације за управљање односима са купцима (CRM – Customer Relationship Management) и имплементацију маркетинга типа „један-на-један“. Највећи део ових активности се одвија у фази пре самог пута, односно реализације одређене услуге, и овај део тржишта је већ доста развијен. Међутим, у следећој фази пута, односно одмора на самој локацији током трајања боравка туристе, могућности ИКТ још увек нису у потпуности искоришћене. Слично другим новоотвореним тржиштима, и овде се пружају могућности за многе пословне шансе које често носе ризик, али и добре изгледе за успех. Најновија унапређења у области бежичне (мобилне) технологије омогућавају нове сервисе у сектору туризма: мобилни електронски сервиси базирани на локацији туристе. (El-Seoud & El-Sofany, 2010)
	Према томе, интензивно коришћење ИКТ у сектору туризма, нарочито са масовном експанзијом интернет услуга, утиче на развој новог концепта туристичког пословања који се може назвати е-туризам. Овај концепт карактерише коришћење ИКТ у планирању путовања (прикупљање информација) и резервацији места, презентацији туристичких информација, нуђењу онлајн резервационих услуга и других трансакционих услуга (нпр. е-плаћање) и анализи информација о преференцијама туриста.

4. УЛОГА ИНТЕРНЕТА У РАЗВОЈУ ИТ ИНФРАСТРУКТУРЕ Е-ТУРИЗМА

	Почетком глобалног ширења интернета 90-тих година, CRS и GDS су постали мање важни, али су, за дуги низ година, пружили туристичким компанијама тржишну предност у трансферу информација у оквиру туристичког сектора. Данас, све више туристичких услуга се заснива на употреби интернета као главног комуникационог канала, који омогућава истовремено смањивање трошкова пословања и повећање броја клијента. У пракси то значи да туристи имају могућност директне комуникације са крајњим пружаоцима туристичких услуга и могућност идентификовања и задовољавања захтева за туристичким производима. Са друге стране, даваоци услуга могу ефикасније да удовоље све комплекснијим захтевима својих корисника, јер се широк асортиман туристичких услуга може понудити. Још једна важна примена интернета у туристичком сектору која утиче на стварање комплетне слике електронског туризма је онлајн снабдевање које се односи првенствено на набавку робе или обезбеђивање услуга преко интернета учесницима у ланцу снабдевања. 
	У протеклим годинама, дошло је до великог раста обима информација о путовањима и туризму, захваљујући интернету и туристичким веб сајтовима. Интернет је постао примарни извор информација за планирање путовања и одмора, у најважнијим туристичким тржиштима. Ово је довело до тога да су многи корисници интернета и потенцијални туристи збуњени пред обиљем информација и нису у стању да донесу одлуку. Индивидуалне туристичке компаније су покренуле своје веб сајтове, али упоређивање цена и понуђених услуга више различитих туристичких фирми представља компликовану операцију. Осим тога, долазимо до ситуације у којој није јасно ко је одговаран за веб сајт и садржај на њему. Да би превазишле ово, туристичке фирме су покренуле своје веб портале, на којима су туристички провајдери у региону приказани слично као у туристичким брошурама. Према томе, за туристичке фирме је критично да створе канал диструбуције њихових онлајн производа, управо кроз интернет портал. Квалитетни интернет портали туристичких организација поставили су обимне базе података о дестинацији, производима и услугама које се нуде. Дестинације са једним високо квалитетним, интегрисаним и свеобухватним порталом имају осетну тржишну предност, у поређењу са регионима који су заступљени са већим бројем приватних портала, од којих ниједан није заиста потпун. (Sambhanthan & Good 2013)
	Функције ових свеобухватних, интегрисаних туристичких веб портала су категоризоване према различитим корисничким групама, тако да су компоненте портала дизајниране да задовоље потребе тих група. Ове компоненте, усмерене на једну централизовану базу података, су следеће: јавни интернет, екстранет и интранет (слика 2). Интегрисани туристички веб портали са наведеним компонентама представљају, у ствари, ИТ инфраструктуру појединих туристичких дестинација, па чак и читавих туристички интересантних региона. (Pröll, Retschitzegger & Wagner, 1998)

Слика 2. Функционалне компоненте интегрисаних туристичких веб портала




	Централизована база података. Средишна компонента интегрисаних туристичких веб портала је база података коју треба посматрати заједно са заједничком шемом базе неопходном за конзистентно управљање туристичким информацијама. Ова шема би садржала велики број табела (фајлова) са информацијама о различитим туристичким капацитетима који постоје на дестинацијама, као и са информацијама о резервацијама, ауторизацијама и конфигурацији система. 
	Јавни интернет. Јавни интернет као компонента интегрисаних туристичких веб портала садржи функције којима могу приступити сви туристи широм света. Ова компонента је подељена у четири модула: 1. модул који се користи за обезбеђење актуелних информација које се често мењају (нпр. информације о температури воде и временским прогнозама); 2. модул у форми туристичког магазина који садржи чланке о изузетним или специјалним догађајима у одређеном региону, 3. модул који омогућава брз и погодан приступ туристичким информацијама и производима на нивоу целог света, континента, државе, региона, града или села; 4. мудул који дозвољава директно претраживање свих врста туристичких информација и онлајн резервацију туристичких производа. (Steinfield, Markus, & Rolf, 2011)
	Екстранет. Ефективност једног интегрисаног туристичког веб портала највише зависи од квалитета његовог садржаја који се односи на тачност и актуелност. Да би испунио овај веома важан захтев, овај веб портал омогућава децентрализовано одржавање информација путем екстранета. Сваки провајдер туристичких информација, без обзира да ли је мала гостинска кућа или велика локална туристичка организација, је у могућности да онлајн и непосредно актуализује и прошири његове туристичке информације и производе, 24 часа дневно. (Ráthonyi, 2013)
	Интранет. Интранет компонента интегрисаног туристичког веб портала је намењена само софтверској фирми која развија овај систем (провајдер система). На тај начин, цео систем укључујући јавни интернет, екстранет и интранет, се може прилагодити на различите начине. Прво, шаблони за екстранет се могу конструисати коришћењем wеб алата за дизајнирање шаблона. Друго, може се управљати различитим ауторизацијама (овлашћени приступ систему) за екстранет и интранет, као и актуелним корисницима система. 

5. УТИЦАЈ ИКТ НА СТРУКТУРУ ТУРИСТИЧКОГ ТРЖИШТА

	Туристичке фирме (авиопревозници, CRS/GDS и хотелски ланци) из свих сегмената туристичког сектора предузимају онлајн тржишне стратегије и покушавају да уђу у то густо и конкурентно тржиште. Слика 2 показује да ИКТ могу да обезбеде директан приступ потрошачу (интернет), али и унапређење интерног информационог тока и процеса сарадње унутар туристичког ланца снабдевања (екстранет). Интернет апликације постају електронска веза туристичких фирми и клијената, где су услуге дефинисане из перспективе снабдевача и потрошача туристичких услуга. Коришћење интернета у туризму изазива процесе елиминисања и увођења нових посредника, у исто време. Јављају се нови снабдевачи услуга искључиво на интернету који у потпуности имплементирају концепт електронског туризма. (Yoo, Choudhary & Tridas 2011)
	Осим тога, интернационализација туриста у свим европским земљама се одразила и на е-туризам. Пословни модел базиран на разноликом националном пореклу туриста, реализован путем интернета, прихваћен је у већини европских земаља, зато што омогућава смањење зависности од нестабилних домаћих тржишта. Већина европских туристичких дестинација тежи што већој разноликости туриста, у погледу земаља из којих долазе, не само због повећања обима посла, већ и због смањења зависности од специфичних економских ситуација на локалним тржиштима.
	Као што смо већ нагласили, туристички сектор је под утицајем ИКТ значајно трансформисан у правцу развоја е-туризма и појаве нових електронских тржишта. Ова трансформација се огледа у: 1. елиминисању и заобилажењу посредника, као што су путничке и туристичке агенције; 2. појави нових посредника, као што су онлајн booking сервери; 3. појави специјализованих информационих посредника, као што су онлајн агенти клијената и 4. новој улози дестинација. (Porter, 1985; Werthner & Klein, 1999)
	1. Елиминисање и заобилажење посредника (disintermediation). Традиционално, туристичке агенције и туроператери су играли главну улогу у туристичком сектору. Широка примена информационих технологија у туристичкој индустрији је променила овакво стање. Десило се то да њихова величина и значај у физичком свету, постану небитни за пословање путем интернета, где се пословни модел заснива на директном контакту са купцем. Да би се избориле са овим изазовом, све више туристичких агенција проширује своје облике пословања, тако што креирају своје веб портале или учествују на другим порталима и поново постају посредници између крајњих пружаоца услуга и туриста. Осим тога, главни авиопревозници, суочени са повећаном конкуренцијом и ценовним притиском, су развили веб сајтове кроз које спроводе стратегије директне продаје. Неки од њих су опрезни и не елиминишу њихове установљене дистрибуционе партнере (путничке и туристичке агенције), док други агресивно форсирају овај канал директне продаје, без обзира на класичне канале дистрибуције и тако постају моћни играчи на туристичким електронским тржиштима. 
	2. Појава нових посредника (reintermediation). Важнија и потенцијално већа опасност за путничке и туристичке агенције је појава такозваних on-line booking сервера. Они делују као нека врста виртуелног путничког агента или путничког супермаркета који обезбеђује booking могућности за авиопревоз, хотелски смештај, рентирање аутомобила или празничне пакете, као и за многе додатне информационе услуге. У погледу туристичког вредносног ланца, они се сматрају новим посредницима који установљавају додатну дистрибуциону везу од CRS/GDS до потрошача, заобилазећи путничке агенције. 
	Booking сервере установљавају традиционалне туристичке фирме (на пр., Sabre заједно са Travelocity), као и нови играчи на тржишту (на пр., Microsoft заједно са Expedia). Пун обим и атрактивност путничког и туристичког тржишта, комбинован са ниским баријерама за улазак на то тржиште, привлачи нове играче изван традиционалног тржишта (то су нарочито компаније из области медија и ИКТ, као што су Bertelsmann или Microsoft). Ова стратегија развоја booking сервера, међутим, захтева константне и велике инвестиције, зато што велика конкуренција имплицира перманентне иновације у области ИКТ, туристичких производа и пословних процеса.
	3. Појава специјализованих информационих посредника (infomediaries). Осим поменутих пословних модела (директна продаја и виртуелни путнички агенти и супермаркети), јављају се иновативни пословни модели на вебу и нови сегменти е-туризма који комбинују флеxибилно одређивање цена и давање савета купцима. Фирме које имплементирају ове моделе се могу назвати онлајн агентима клијената. На пример, Priceline (http://www.priceline.com) омогућава инверзне аукције на којима клијенти специфицирају њихове планове путовања, а путнички агент даје понуду која задовољава те планове.
	Информациони посредници су стратегијски позиционирали њихове апликације, да би генерисали користи за клијенте и снабдеваче које се не могу реализовати у моделу директне продаје. Улоге ових посредника су да: смањују координационе и комуникационе трошкова за купце и продавце; генеришу обим за снабдеваче; сакупљају хомогену тражњу, да би омогућили клијентима снижења која дају снабдевачи на основу обима; повећавају вероватноћу испуњења наруџбине за купце; одвајају или чак изолују координациони механизам од осталих канала продаје и дистрибуције.

[bookmark: _GoBack]6. ЗАКЉУЧАК

	Брзина нових технолошких и тржишних промена и трендова у туризму су свакако главни изазови за све фирме и организације које се баве туристичким пословањем. Развој информационих система е-туризма базираних на савременим ИТ (веб и мобилне технологије, технологије друштвених мрежа, data mining и CRM апликације) може да буде адекватан одговор на те промене и трендове. Ове ИТ задовољавају не само потребе туриста, већ и провајдера туристичких информација и услуга у различитим регионима и државама који могу да повећају удео у приходима који се реализују онлајн на електронским туристичким тржиштима. 
	У том смислу, треба промовисати предности електронског туризма и радити на томе са свим учесницима на туристичким тржиштима. Као што можемо видети, конкуренција је интензивна у сектору електронског туризма са великим бројем онлајн посредника и провајдера технолошких решења који се боре да дистрибуирају свој садржај. Туристи све више захтевају софистициране онлајн информације које инкорпорирају богати мултимедијални садржај, што све помаже у избору дестинације. С друге стране, веб и мобилне апликације се континуирано развијају и унапређују, омогућавајући туристичким фирмама и организацијама да прилагоде њихове веб сајтове специфичним потребама клијената. Посебну улогу добијају data mining и CRM апликације које се користе у анализи података о преференцијама туриста и понуди персонализованих услуга прилагођених специфичним потребама сваког клијента појединачно. 

Резиме

Сектор туризма је увек предњачио у примени савремених ИКТ апликација. Tуристичке фирме су лидери у примени апликација за управљање знањем и подршку одлучивању, мултимедија апликација и апликација виртуелне реалности. С друге стране, интернет технологије су значајно промениле производњу, дистрибуцију и потрошњу туристичких производа. Ове чињенице показују да су ИКТ најјачи фактор промена у туристичком сектору. Tуристички сектор је под утицајем ИКТ значајно трансформисан у правцу развоја е-туризма и појаве нових електронских тржишта. Ова трансформација се огледа у: елиминисању и заобилажењу посредника, као што су путничке и туристичке агенције; појави нових посредника, као што су онлајн booking сервери; појави специјализованих информационих посредника, као што су онлајн агенти клијената и новој улози дестинација. Према томе, промене у домену информационих и комуникационих технологија, су једне од најзначајнијих које могу да измене правила конкуренције, што је посебно важно за индустрије где је информација један од кључних производа, као што је туризам. Интернет мења правила конкуренције у сектору туризма на два основна начина:  смањењем информационе асиметрије и избегавањем посредника, као и стварањем нових облика посредовања. Способност компаније да креира или додаје вредности уз подршку интернет технологије је кључни фактор за конкурентску предност на е-тржиштима у туризму, а то се постиже помоћу диференцијације производа, дискриминације ценама и дистрибуције производа. Овај рад је приказао најважније аспекте промена у туризму које се дешавају под утицајем ИКТ: промене у односима са потрошачима туристичких услуга и промене у структури туристичких тржишта која све више постају електронска. У том контексту, анализирана је структура туристичког тржишта и улоге појединих актера на том тржишту, као и улога информационих технологија, а посебно интернета у развоју електронског туризма. Систем електронског туризма који подржава мултиканалну дистрибуцију туристичких информација и услуга снажно утиче на трансформацију структуре туристичког тржишта и омогућава туристичким компанијама да развију и имплементирају конкурентску стратегију наступа на е-тржиштима и да остваре предност у односу на ривале. 

Summary

The tourism sector has always led the way in the adoption of ICT applications. Tourism companies are leaders in the use of knowledge management and decision support applications, multimedia applications, and virtual reality applications. At the same time, internet technology has significantly changed production, distribution, and consumption of tourism products. These facts indicate that ICT is the strongest factor of changes in the tourism sector. The tourism sector has, under the influence of ICT, significantly transformed towards the development of e-tourism and the emergence of new electronic markets. This transformation is reflected in: elimination and bypassing of intermediaries, such as travel and tourism agencies; emergence of new intermediaries, such as online booking servers; emergence of specialized information intermediaries, such as online client agents; and new role of destinations. Accordingly, changes in the field of information and communication technology are some of the most important drivers of changes in the rules of competition, which is especially important for industries where information is one of the key products, such as tourism. Internet changes the rules of competition in the tourism sector in two main ways:  by reducing information asymmetry and avoiding intermediaries, as well as by creating new forms of intermediation. The company’s ability to create or add value with the support of Internet technology is a key factor for competitive advantage on tourism e-markets, which is achieved by means of product differentiation, price discrimination, and product distribution. This work has presented the most important aspects of changes in tourism that occur under the influence of ICT: changes in relationships with consumers of tourism services and changes in the structure of tourism markets that are becoming increasingly electronic. In this context, the focus of analysis has been the structure of the tourism market and the role of certain stakeholders on this market, as well as the role of information technology, especially the Internet, in the development of e-tourism. The electronic tourism system that supports multi-channel distribution of tourism information and services strongly influences the transformation of tourism market structure and allows tourism companies to develop and implement competitive performance strategies on e-markets and gain an advantage over rivals. 

